በዶ/ር ወርቅነህ ገበየሁ የተመራው ከፍተኛ የልዑካን ቡድን በ15ኛው የኢትዮ-ጅቡቲ ስብሰባ ለመሳተፍ ጅቡቲ ገባ
በዶክተር  ወርቅነህ  ገበየሁ  የተመራው  ከፍተኛ  የልዑካን ቡድን  በ15ኛው የኢትዮ-ጅቡቲ የሚኒስትሮች የጋራ ኮሚሽን ስብሰባ ለመሳተፍ ጅቡቲ ገብቷል  ።በዶክተር ወርቅነህ የተመራው ከፍተኛ የልኡካን ቡድን ጅቡቲ ዓለም አቀፍ አውሮፕላን ማረፊያ ሲደርስ በጅቡቲ የውጭ ጉዳይና ዓለም አቀፍ ትብብር ሚኒስትር ሙሀመድ አሊ የሱፍ አቀባበል ተደርጎላቸዋል።የልኡካን ቡድኑ ከተለያዩ መስሪያ ቤቶችና ተቋማት የተውጣጡ ከ10 በላይ ሚኒስትሮችንና ከፍተኛ የመንግስት ባለስልጣናትን ያካተተ ነው ።ኢትዮጵያና ጅቡቲ በመሠረተ ልማት የተሳሰሩ ከመሆናቸውም በላይ የጋራ ኮሚሽን አቋቁመው ግንኙነታቸውን በየጊዜው ግምገማ ያካሂዳሉ ።የአገራቱ የጋራ ኮሚሽን መቋቋሙ በትብብር ወቅት የሚያጋጥሙ ችግሮችን በፍጥነት ለመፍታት ያስቻለ መሆኑ ነው የተገለፀው።የሁለቱ አገራት የጋራ ኮሚሽን ስብሰባ ወቅት በዋነኛነት በትራንስፖርት፣ በወደብ፣ በትምህርት፣ በጤና፣ በጉምሩክና በንግድ ጉዳዮች ላይ ትኩረት ሠጥቶ ውይይት የሚደረግ መሆኑ ተጠቁሟል።ኢትዮጵያና ጅቡቲ ዘርፈ ብዙ የሁለትዮሽ ግንኙነት ያላቸው ሲሆን፥ የጅቡቲ ወደብ ከሁለት አስርት ዓመታት በላይ ለኢትዮጵያ ዋነኛ የወጪና የገቢ ንግድ መስመር ሆኖ ማገልገሉ ግንኙነቱ ልዩ ትኩረት እንዲሠጠው የራሱን ድርሻ አበርክቷል።(ምንጭ: የውጭ ጉዳይ ሚኒስቴር ጽህፈት ቤት )